次韵秦觀秀才携李公擇書相訪
作者：蘇轍
朝代：宋

paragraphs: 濟南三歲吾何求，史君後到消人憂。
君言有客輕公侯，扁舟相從古揚州。
致之匹馬恨無力，千里相望同異域。
誦詩空使四座驚，隠居未易凡人測。
史君南歸無限情，鴻飛携書墮我庭。
此書兼置昔年客，袖中秀句淮山青。
老夫强顔依府縣，堆案文書本非願。
清談亹亹解人頤，安得坐右長相見。
狂客吾非賀季真，醉吟君似謫仙人。
末契長遭少年笑，白髮應慚傾蓋新。
都城酒貴誰當換，塵埃汙面非良算。
歸來泗上苦思君，莫待黄花秋爛漫。